དེ་ལྟར་རྒྱ་གར་གྱི་སྒྲུང་རབས་ཆེན་མོ་གཉིས་དང་བོད་ཀྱི་རྩོམ་རིག་རིག་གནས་ཀྱི་འབྲེལ་བ་ནི་ཤིན་ཏུ་ཟབ་པས།རྒྱ་གར་པའི་རིག་གནས་ཀྱི་རིན་ཐང་ཤེས་པ་དང་།བོད་ཀྱི་རྩོམ་རིག་རིག་གནས་ལ་ཞིབ་འཇུག་བྱས་ནས་དེའི་གཏིང་ལོན་པ་དང་།རྒྱ་གར་དང་བོད་ཀྱི་རིག་གནས་ཀྱི་འབྲེལ་བ་ཡང་དག་པར་རྟོགས་པ་ལ།རྒྱ་གར་གྱི་སྒྲུང་རབས་ཆེན་མོ་གཉིས་ཆ་ཚང་བར་བོད་སྐད་དུ་བསྒྱུར་པ་དང་།རྒྱ་གར་གྱི་སྒྲུང་རབས་ཆེན་མོ་གཉིས་ལ་ཞིབ་འཇུག་བྱེད་པ་དང་།རྒྱ་གར་གྱི་སྒྲུང་རབས་ཆེན་མོ་གཉིས་དང་གེ་སར་རྒྱལ་པོའི་སྒྲུང་སོགས་བོད་ཀྱི་རྩོམ་རིག་གི་བརྩམས་ཆོས་རྣམས་གཤིབ་བསྡུར་གྱིས་དཔྱད་ཞིབ་བྱ་རྒྱུ་ཤིན་ཏུ་གལ་ཆེ་མོད།རྒྱ་གར་གྱི་སྒྲུང་རབས་ཆེན་མོ་གཉིས་ནི་བྲམ་ཟེའི་ཆོས་ལུགས་ཀྱི་རིག་གནས་ཀྱི་ཁོངས་སུ་གཏོགས་པས།སྔོན་གྱི་ལོ་ཙཱ་བ་རྣམས་ཀྱིས་དེ་གཉིས་ཀྱི་རྒྱ་གཞུང་ཆ་ཚང་བོད་སྐད་དུ་མ་བསྒྱུར་བ་ཤིན་ཏུ་ཕངས་ཆེ།དེ་བས་སཾ་བོད་སྐད་ཡིག་གཉིས་ལ་མཁས་ཤིང་སྙིང་སྟོབས་དང་བློ་གྲོས་ཅན་དག་གིས་རང་རེ་ལ་ལས་སྐལ་དུ་བཞག་པའི་རིག་གནས་འཛུགས་སྐྲུན་གྱི་བྱ་བ་ཆེན་པོ་དེ་གང་མགྱོགས་ཀྱིས་ཕྲག་ཏུ་བླང་བར་འོས།སྒྲུང་རབས་ཆེན་མོ་གཉིས་དང་འབྲེལ་བའི་ཞིབ་འཇུག་ཀྱང་ཕལ་ཆེར་སྟོང་ཆ་རུ་ལུས་འདུག་སྟེ།སྔོན་གྱི་མཁས་པ་བཀའ་དྲིན་ཅན་རྣམས་ཀྱིས་ཅུང་ཟད་ཅིག་ངོ་སྤྲོད་བྱས་འདུག་པ་མ་གཏོགས།ད་ལྟ་དེའི་སྐོར་གྱི་དཔྱད་རྩོམ་བྲིས་པ་དག་གིས་སྒྲུང་རབས་ཆེན་མོ་གཉིས་ལས་བྱུང་བའི་མིའི་མིང་སོགས་ལའང་མགོ་འཐོམས་ནས།རྒྱལ་པོ་ཁྱབ་འཇུག་ཅེས་མེད་བཞིན་དུ་བཏགས་པ་དང་།བྷི་ཥ་མ་སྔངས་བྱེད་ཀྱི་དོན་ཡིན་པ་ཁྱབ་འཇུག་ཡིན་ཟེར་བ།དུར་ཡོ་དྷ་ན་འཐབ་དཀའ་ཡིན་པ་ལ་དགྲ་ངན་ཡིན་ཟེར་བ།བྷི་མ་འཇིགས་སྡེ་ཡིན་པ་ལ་སྲིད་སྒྲུབ་ཡིན་ཟེར་བ།ཨརྫུ་ན་སྲིད་སྒྲུབ་ཡིན་པ་ལ་འཇིགས་སྡེ་ཡིན་ཟེར་བ།དཔལ་ནག་པོའི་གླུལཁྱབ་བདག་ཚངས་པའི་བསྟོད་ཚོགསཟེར་བ་སོགས་མུན་ནག་ལ་ལག་ནོམ་མང་དུ་བྱས་འདུག་པ་རྒྱ་གར་གྱི་རིག་གནས་ལ་རྒྱུས་ཞིབ་པའི་འཛམ་གླིང་ཤར་ནུབ་ཀྱི་མཁས་པ་རྣམས་ཀྱི་མདུན་སར་ཅུང་ཟད་ངོ་གནོང་དགོས་པ་ཞིག་ཡིན་ན།རང་རེས་དེའི་ཕྱོགས་ལའང་འབད་བརྩོན་ཆེན་པོ་བྱེད་རིགས་སོ།།